Н А Р Е Д Б А

№ 2

ЗА РЕДА НА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ИМОТИ И  ВЕЩИ - ОБЩИНСКА СОБСТВЕНОСТ

ГЛАВА ПЪРВА

ОБЩИ РАЗПОРЕДБИ


Чл.1. С тази наредба се определя редът за придобиване правото на собственост и на ограничени вещни права, за предоставяне за управление и за разпореждане с имоти и вещи, собственост на Община Летница,  правомощията  на Кмета на общината, кметовете на кметства и на кметския наместник съгласно Закона за общинската собственост.


Чл.2. (1) Наредбата не се прилага за:

1. общински имоти, предмет на разпореждане по Закона за приватизация и следприватизационен контрол;

2. общинско имущество, включено в капитала на търговски дружества;

3. предоставяне на концесии върху обекти – публична общинска собственост;

Чл.3. (1) Общинската собственост се управлява в интерес на населението в общината и в изпълнение на стратегията за управление на общинската собственост и общинския план за развитие, под общото ръководство и контрол на Общинския съвет.                                                                              

(2) Общинската собственост се използва съобразно предназначението й за нуждите, за които е предоставена.

Чл.4. Кметът на общината съставя и предоставя на Общинския съвет отчети за предходната година за състоянието на общинската собственост и за резултатите от нейното управление по видове и категории обекти до 31 март на текущата година.

Чл.5. (1) Общинската собственост е публична и частна.

(2) Промяна на предназначението на обекти общинската собственост от публична в частна, които са престанали да имат това предназначение и обратно, се извършва с решение на Общинския съвет, взето с мнозинство от две трети от общия брой съветници в първия случай и с повече от половината от общия брой на общинските съветници във втория случай.

(3) Предложенията по предходната алинея се правят в писмена форма от Кмета на общината, секретаря на общината, кметовете на кметства, кметския наместник и всички общински съветници. Предложението трябва да съдържа: името на предложителя, вида и местонахождението на имота, акт за общинска собственост, мотиви, обосноваващи предложението, скица от действащия подробен устройствен план.

(4) В общи или подробни устройствени планове или техни изменения, може да се предвижда промяна на публична общинска собственост в частна общинска собственост след решение на Общинския съвет.

(5) Промяна в предназначението на общинските имоти, което не води до промяна в характера на собствеността от публична в частна, се извършва с решение на Общинския съвет, взето с обикновено мнозинство.

(6) (Нова с Решение № 427/29. 04. 2011 г. на ОбС-Летница) Собствеността върху мерите и пасищата е публична и може да се обявява за частна в случаите определени в ЗСПЗЗ.
(7) Промяната на предназначението по ал. 6 се извършва с решение на Общински съвет, при спазване на условията и реда на Закона за опазване на земеделските земи и в съответствие с разпоредбите на чл. 25 от ЗСПЗЗ.
Чл.6. (1) Всяко лице може да получи справка по актовите книги за общинска собственост срещу заплащане на услугата.

(2) В случаите, когато исканата справка не представлява фактическа 

трудност и не се налага издаването на служебно удостоверение, информацията може да бъде и устна. В случаите на отказ да бъде регистрирано или незабавно удовлетворено искането, лицето може да подаде писмено заявление.

(3) В случаите, когато се налага справка по досието към акта за общинска собственост или се иска писмено удостоверение за наличието на определени документи и обстоятелства, лицето подава заявление за справка.

(4) В 2-седмичен срок от датата на подаване на заявлението по ал.3 Дирекция “УТ,ОС и ИР” издава  служебно удостоверение, копие от искания документ или мотивиран отказ.

(5) Ако в срока по ал.4 не е представена исканата справка се счита, че е налице мълчалив отказ.

Чл.7. (1) Кметът на общината изготвя и предлага за приемане от общинския съвет, стратегия за управление на общинската собственост, за срока на мандата си.

(2) Стратегията определя политиката за развитие на общинската собственост и стопанската дейност на общината и се изготвя в съотвествие с изискванията на Закона за общинската собственост.

(3) (Пром. и доп. с Решение № 427/29. 04. 2011 г. на ОбС-Летница) В изпълнение на стратегия по ал. 1 ежегодно кметът на общината изготвя и внася за приемане от общинския съвет годишна програма за управление и разпореждане с имотите - общинска собственост. Програмата се приема най-късно до приемането на бюджета на общината за съответната година и може да бъде актуализирана през годината. Програмата съдържа:

а) прогноза за очакваните приходи и необходимите разходи, свързани с придобиването, управлението и разпореждането с имотите - общинска собственост;

б) описание на имотите, които се предвижда да бъдат отдадени под наем, да бъдат предложени за продажба, за внасяне в капитала на търговски дружества с общинско имущество, за учредяване на ограничени вещни права и за предоставяне на концесия;

в) описание на имотите, които общината има намерение да предложи за замяна с подробно описание на нуждите и вида на имотите, които общината желае да получи в замяна;

г) описание на имотите, които общината има намерение да придобие и способите за тяхното придобиване;

д) обектите, за изграждането на които е необходимо отчуждаване на частни имоти;

е)  обектите по т. "д" от първостепенно значение;

ж)  други данни, определени от общинския съвет.

(4) Стратегията по ал. 1 и програмата по ал. 3, както и промените в тях, се обявяват на населението, чрез публикуване на информационното табло и на интернет страницата на общината.

ГЛАВА ВТОРА

ПРИДОБИВАНЕ НА ОБЩИНСКО ИМУЩЕСТВО

РАЗДЕЛ ПЪРВИ

Придобиване на недвижими имоти

Чл.8. Община Летница придобива възмездно или безвъзмездно право на собственост и други ограничени вещни права върху имоти и вещи по силата на закон, въз основа на решение на Общинския съвет.

Чл.9. (1) (пром. и доп. с решение № 427/29. 04. 2011 г. на ОбС-Летница) С решение на Общинския съвет се придобива собственост в следните случаи:

1. покупко-продажба на имоти или части от тях;

2. замяна на имот – частна общинска собственост, с имот – собственост на физически и/или юридически лица;

3. замяна на право на строеж върху имот – частна общинска собственост, с имот – собственост на физически и/или юридически лица;

4. обезщетение срещу учредено право на строеж или на друго ограничено вещно право върху имот – частна общинска собственост;

5. делба;

6. по давност;

7. предоставяне на общината с акт на компетентен държавен орган.

   8. по реда на чл.15, ал.5 и чл.17, ал.5 от ЗУТ;

   9. при принудително отчуждаване на недвижими имоти-частна собственост за общинска нужда;
(2) Общината придобива по право собствеността върху имоти в следните случаи:

1.при придобиване по давност в полза на общината 

2.при завладяване /заемане/ на безстопанствени имоти на територията на общината, чийто собственик не може да бъде установен;

3.в други случаи, предвидени с нормативен акт.

          (3) При изтичане на давностния срок по чл.67, ал.1 от Закона за собствеността и при нереализиране на отстъпено право на строеж. В такива  случаи, Кметът на общината определя комисия, която да установи, че няма започнало фактическо строителство в имота, въз основа на одобрени инвестиционни проекти, издадени разрешения за строеж и протокол за строителна линия и ниво.

Чл.10. (1) Дарения и завещания се приемат от Кмета на общината при условията на чл.61, ал.2 от Закона за наследството. 

(2) Кметът на общината или упълномощено от него длъжностно лице съставя и води публичен регистър за всички дарения. Регистърът съдържа номер по ред, номер на договор, стойност на дарението, условие/срок и номер на писмото, с което дарителят е информиран за изпълнението на волята му, съгласно договора. След съгласие на дарителя в регистъра може да се впише неговото/ата  име/фирма.

(3) Дарения не се приемат от лице, което участва в обявени  от общинската администрация търгове или конкурси или са в процедура по предоставяне на услуги или права от страна на общината в негова полза.

(4) Когато дарението е безвъзмездно предоставяне на услуги, чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, Кметът на общината приема дарението с писмен договор и констативен протокол за извършената услуга. Стойността на дарението се удостоверява с финансово-счетоводни документи, включително за стойността на вложените материали и труд, които се прилагат към договора за дарение.

РАЗДЕЛ ВТОРИ

Придобиване на движими вещи

Чл.11. (1) Придобиването на движими вещи (машини, съоръжения, транспортни средства и други дълготрайни активи), необходими за осъществяване дейността на общината, се извършва в рамките на предвидените бюджетни средства.

 (2) Закупуването на движими вещи, необходими за дейността на Общинския съвет и общинската администрация, се извършва от Кмета на общината или упълномощено от него лице. Кметовете на кметства на самостоятелен бюджет закупуват движимите вещи, предвидени по техните бюджети.

 (3) Закупуването на движими вещи, необходими за административни и стопански нужди за дейността на звената и предприятията, работещи със самостоятелни бюджетни кредити, се извършва от съответните ръководители. Могат да се закупуват само тези движими вещи и до такъв размер, каквито са предвидени в техните бюджети.

Чл.12. Закупуването на вещите по чл. 11 става по реда на Закона за обществените поръчки и Наредбата за възлагане на малки обществени поръчки. 

Чл.13.  Придобиването на движими  вещи от общината може да става и:

(1) По силата на закон.

(2) Чрез решение на Общинския съвет за закупуване -  извън размера на утвърдените бюджетни средства.

(3) Чрез замяна на движими вещи, собственост на Общината, с движими вещи, собственост на други физически и юридически лица,  след решение на Общинския съвет.

(4) Чрез дарение от физически и юридически лица. Даренията на движими вещи в собственост на Общината се приемат от Кмета на общината или от кмет на кметство. Видът, стойността и произходът на дарението се обявяват от Кмета пред Общинския съвет.

Общи ГЛАВА ТРЕТА

УПРАВЛЕНИЕ НА ОБЩИНСКАТА СОБСТВЕНОСТ

РАЗДЕЛ ПЪРВИ

разпоредби

Чл.14. (1) Управлението на общинската собственост се извършва в интерес на населението в общината съобразно разпоредбите на закона и с грижата на добър стопанин.

(2) Управлението се изразява в използване, поддържане, ремонт и опазване на общинската собственост.  

 (3) Използването на общинската собственост може да се извършва:

  1. пряко от администрацията;

  2. чрез специализирани звена на бюджетна издръжка;

  3. чрез общински предприятия;

  4. чрез отдаване под наем;

  5. чрез предоставяне за ползване.

  (4) Поддръжката и ремонтът на общинската собственост може да се извършва:

   1. от общината;

   2. от специализирани звена на бюджетна издръжка;

   3. от общински предприятия;

   4. от наемателите;

   5. от ползвателите;

   6. чрез възлагане на поръчки на търговски дружества.

   (5) Опазването (охраната) на общинската собственост може да се извършва:

   1. чрез контролни административни органи;

   2. чрез специализирани звена за охрана;

   3. чрез специализирана техника;

   4. чрез възлагане на търговски дружества.


РАЗДЕЛ ВТОРИ

Управление на имоти - публична общинска собственост

Чл.15. (1) Кметът на общината управлява имотите, предназначени за осъществяване функциите на Общинския съвет и на общинската администрация.

(2) Ръководители на юридическите лица и на звената на общинска бюджетна издръжка управляват предоставените им от Общинския съвет имоти за безвъзмездно ползване.

(3)Публичната общинска собственост, предназначена за осъществяване на функциите на кметството се управлява от Кмета на съответното кметство.

(4)Публичната общинска собственост, предназначена за осъществяване функциите на общинската администрация в населените места, които не са кметства, се управлява от Кметския наместник на съответното населено място.

(5) Кметът на общината упражнява контрол по управлението на имотите по чл. 2, 3 и 4.

Чл.16. (1) Имоти - публична общинска собственост, предназначени за здравни, културни, образователни, спортни и социални мероприятия от общинско значение, могат да се предоставят безвъзмездно за управление на съответните организации и/или юридически лица на бюджетна издръжка, след решение на Общинския съвет и сключване на договор.

 (2) Ръководителите на организациите или на юридическите лица, които са на издръжка на общинския бюджет, осъществяват управлението на публичната общинска собственост в рамките на предвидените в техните бюджети средства. Управлението може да бъде осъществено и с други средства, съгласувани с Кмета на Общината.

(3) Директорите на училища, детски градини и обслужващи звена, общинска собственост с въведена система на делегирани бюджети, осъществяват управлението на публичната общинска собственост от свое име, за своя сметка и на своя отговорност в пределите на действащата нормативна уредба. Директорите имат право да отдават под наем и за ползване недвижими имоти публична общинска собственост или части от тях само за образователни, възпитателни, хуманитарни, социални, културни и здравни нужди. Директорите  могат да организират и провеждат тръжни процедури при спазване разпоредбите на настоящата Наредба, да сключват и подписват договори за наем. Копия от сключените договори се представят в едноседмичен срок в Община Летница.

       Чл.17.(1)Имотите, публична общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури.

(2)Желаещите да им бъдат предоставени за безвъзмездно управление имоти и вещи публична общинска собственост подават заявление до Кмета, в което се посочва: дейностите, които ще бъдат осъществявани в имота и срока за управление, който не може да бъде по-дълъг от десет  години.

Към молбата се прилагат:

1. копие от съдебната регистрация
2. удостоверение за актуално състояние

       (3) Предоставянето им става с решение на Общинския съвет. Въз основа на решението Кметът на общината издава заповед и сключва договор.

       (4)Ръководителите на организациите или на юридическите лица, които 

са на бюджетна издръжка, различна от общинския бюджет, осъществяват управлението на публичната общинска собственост от свое име, за своя сметка и на своя отговорност в рамките на действащата нормативна уредба

       (5)  Имотите, публична общинска собственост, които не са предоставени за управление, се управляват от Кмета на общината.

       (6)  Когато нуждата от предоставения по ал.2 имот отпадне или той се използва в нарушение на разпоредбите на чл. 11 от ЗОС,  имотът се отнема със заповед на Кмета на общината.

 Чл.18. (1) (пром. и доп. с решение № 427/29. 04. 2011 г. на ОбС-Летница) Отдаването под наем на общински терени за поставяне на преместваеми съоръжения, по схема одобрена от главния архитект на общината, се извършва след публичен търг или публично оповестен конкурс, който се провежда при условията на Глава седма от настоящата наредба.

(2)  Въз основа на резултатите от публичен търг или публично оповестен конкурс, Кметът на общината или упълномощен от него заместник-кмет сключва договор, чиито срок не може да бъде по-дълъг от 10 години.


(3) Части от имоти, публична общинска собственост, могат да се отдават под наем за временно ползване за  инсталиране на съоръжения, след решение на Общинския съвет и сключване на договор.

 Чл.19. (1) (Пром и доп. с Решение № 427/29. 04. 2011 г.на ОбС-Летница) Свободни имоти или части от тях – публична общинска собственост, могат да се отдават под наем след решение на Общински съвет Летница за срок до 10години.  

    (2) Отдаването под наем на имотите по предходната алинея  се осъществява след провеждане на публичен търг или публично оповестен конкурс по реда на тази наредба.

   (3) Наемните цени се определят от Общинския съвет.

   (4) Решение за отдаването под наем на имотите по ал.1 се взема от Общинския съвет по предложение на Кмета на общината.

   (5)  Предложение за откриване на процедура по предходната алинея се прави в писмен вид до Кмета на общината от:

  1.  Секретаря на Общината;

  2.  Кметове на кметства;

  3.  Кметския наместник;

  4. Ръководителите на юридически лица и звена на общинска бюджетна издръжка;

  5.  Общински съветници.

   (6)  Предложенията съдържат:

     1. вида, местоположението и предназначението на имота, публична общинска собственост;

     2. описание на имота или частта, която се предлага за отдаване под наем;

     3. дейността или дейностите, които биха могли да се развиват в отдадения под наем имот,  съобразени с изискванията на чл.14 ал.7 от ЗОС;

  
   4. целта на отдаването под наем – финансова, социална, за улеснение на гражданите, друга. 

  (7) Предложението се проучва от  Дирекция “УТ, ОС и ИР”.

  (8) Кметът на общината внася в Общинския съвет проект за решение.

  (9) Проектът за решение на Общинския съвет трябва да съдържа:

  1. вида, местоположението и предназначението на имота;

  2.  дейността, която ще се развива в него;

  3.  начина за отдаване под наем – чрез търг или  конкурс;

  4.  начална тръжна цена – ако се отдава чрез търг;

  5. условията на конкурса – ако се отдава чрез конкурс;

  6.  срока за отдаване под наем.

 (10) Въз основа на резултатите от търга или конкурса, Кметът на общината издава заповед и сключва договор за наем.

Чл.19а (Нов с Решение № 427/29. 04. 2011 г. на ОбС-Летница) Договорите за наем на имоти или части от тях – публична общинска собственост, сключени за срок по-кратък от 10 години и чийто срок не е изтекъл, по искане на наемателя могат да бъдат продължени за срок до 10 години с решение на общинския съвет.

РАЗДЕЛ ТРЕТИ

Управление на имоти - частна общинска собственост


Чл.20. (1) Кметът на общината организира, ръководи и контролира управлението на имоти – частна общинска собственост.

  (2)Управлението на нежилищните недвижими имоти, частна общинска собственост, се осъществява от лицата, на които те са предоставени.

  (3)Предоставянето на нежилищни недвижими имоти, частна общинска собственост, може да се осъществява чрез:

 1. отдаване под наем;

 2.предоставяне за ползване на юридически лица на бюджетна издръжка;

 3.  предоставяне за ползване на общински предприятия.

Чл.21. (1) (пром и доп. с решение № 427/29. 04. 2011 г. на ОбС-Летница) Свободни нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, могат да се отдават под наем на трети лица. 

(2) Отдаването под наем на имоти по ал. 1 се извършва от Кмета на общината, след провеждане на публичен търг или публично оповестен конкурс,  освен ако в закон е предвидено предоставянето под наем да се извършва без търг или конкурс. Въз основа на резултатите от търга или конкурса, Кметът на общината издава заповед и сключва договор, чиито срок не може да бъде по-дълъг от 10 години като не по-малко от тридесет процента от наемната цена се предоставя на кмета на кметството по местонахождението на имота за изпълнение на дейности с местно значение.
(3) Отдаването под наем на имоти по ал. 1 за нуждите на общинските ръководства на политическите партии, отговарящи на условията, предвидени в Закона за политическите партии, се извършва, без търг или конкурс, със заповед на Кмета на общината. Размерът на наема се определя при условията на Закона за политическите партии.

        (4) Исканията за предоставяне на помещения по ал.3, се отправят до Кмета на Общината, чрез заявление. Искането се придружава от актуални документи, издадени от компетентните органи и/или лица , а именно:

1. Копие от съдебна регистрация на партията или организацията.

2. Декларация, че местната структура на партията или организацията не притежава друго помещение за задоволяване на същите нужди.

3. Декларация за финансовото състояние на местната структура на партията или организацията, от която е видно, че е възможно заплащането на наема и консумативите.

4.Оригинал или заверено копие на документа, удостоверяващ представителната власт на лицето, представляващо съответната партия.

5.Документ удостоверяващ обстоятелството, че партията е парламентарно представена. 

6. Удостоверение, че нямат задължения към Община Летница и  не са нередовни платци.

(5) При установено неизпълнение, на което и да е от условията по ал.4, Кметът на общината отказва сключването на договор.

(6) При наличие на подходящо свободно помещение, Кметът на Община Летница издава заповед  за настаняване, въз основа на която се сключва договор със срок до края на мандата на Народното събрание.

(7) Предоставените помещения на политическите партии не могат да се пренаемат, да се преотстъпват за ползване, да се ползват съвместно по договор с трети лица, както и да се ползват за стопанска дейност.

(8) Отдаването под наем на имоти по ал. 1 за нуждите на общинските ръководства на синдикалните организации се извършва, без търг или конкурс, от Кмета на общината, при наличие на свободни помещения.       
(9)Искането за предоставяне на помещение по ал. 8 се извършва, чрез молба, до Кмета на общината, в която се посочват:

 
1. наименованието на организацията;

 
2. копие от съдебната регистрация;

 
3. приблизителен членски състав на местната структура, за нуждите на която се иска помещението и нейния териториален обхват;


4. декларация, че местната структура на организацията не притежава друго помещение за задоволяване на същите нужди;


5. удостоверение, че нямат задължения към Община Летница и   не са нередовни платци.

(10) Договорите по предходната алинея се сключват за срок до 5 години.  

 (11) При установено неизпълнение, на което и да е от условията по предходната алинея, Кметът на общината отказва сключването на договор.

 (12) При наличие на подходящо свободно помещение,  Кметът на Община Летница издава заповед  за настаняване и въз основа на нея сключва договор за наем. Наемната цена е съгласно приета Тарифа от Общински съвет за отдаване под наем на имоти, общинска собственост.

(13) (отменена с решение № 427/29. 04. 2011 г.на ОбС-Летница)
(14) (отменена с решение № 427/29. 04. 2011 г.на ОбС-Летница)
(15) (отменена с решение № 427/29. 04. 2011 г.на ОбС-Летница)
(16) (отменена с решение № 427/29. 04. 2011 г.на ОбС-Летница)
Чл. 21а. (1) (Нов с решение № 427/29. 04. 2011 г. на ОбС-Летница) С решение на Общински съвет Летница  могат да бъдат отдавани под наем свободни нежилищни имоти – частна общинска собственост, без търг или конкурс, за здравни, образователни и социални дейности за задоволяване на съответните нужди на населението, както и на юридическите лица, регистрирани по Закона за юридическите лица с нестопанска цел, осъществяващи дейност в обществена полза.  
(2) (Изменена с Решение №271/31.01.2018 г. на Обшински съвет – Летница) Исканията за предоставяне на имотите по ал.1 се отправят до Кмета на Общината и се придружават от:
-  копие на  документ за регистрация, 

- копие на удостоверението за вписване в регистър;

- копия на  лицензия, сертификати, удостоверения, документи за правоспособност и други актуални документи;

- единен идентификационен код, съгласно чл.23 от Закона за търговския регистър и/или удостоверение за актуално състояние и БУЛСТАТ;

- други документи, изискващи се в специален закон. 

(3)  Проектът на решението се внася в Общински съвет Летница  от Кмета на Общината.

(4)  Въз основа на решението на Общински съвет Летница, Кметът на Общината, или оправомощено  от него длъжностно лице, сключва договор за наем. 

(5)  Срокът за наемните правоотношения по ал.1 не може да бъде по-дълъг от 10 години.

(6)  Договорите за наем на имоти – частна  общинска собственост, сключени за срок по-кратък от 10 години и чийто срок не е изтекъл, по искане на наемателя могат да бъдат продължени за срок до 10 години с решение на общинския съвет.

  Чл.22. (1) Неразделна част от всеки договор за наем е опис на всички движими и трайно прикрепени вещи, които се намират в помещението  към момента на предаване му. Описът се изготвя от домакина на общината и се подписва задължително от двете договарящи се страни.

(2) Липсващите, унищожени или непоправимо повредените вещи, независимо от причината, при прекратяване на договора се заплащат от наемателя по сметка на общината като нови, по действащи пазарни цени за същите или сродни вещи в момента на прекратяване на договора. В договора може да бъде поставено условие вещите да бъдат застраховани за 

сметка на наемателя. 

(3) Движими вещи, присъщи на помещението или трайно прикрепени в него, собственост на наемателя, могат да бъдат изкупени или заменени от Общината при прекратяване на договора, по пазарната им стойност в момента.

(4) Стойността на вещите по ал.3 може да служи, по решение на Общинския съвет, и като погасителна стойност на неплатени задължения на наемателя към Общината. Тази хипотеза може да се приложи, само ако са изчерпани всички възможности за парично погасяване на задълженията.

(5) Поддръжката и текущите ремонти на отдадените под наем недвижими имоти са за сметка на наемателя.

Чл.22а. (1) (Нов с решение № 427/29. 04. 2011 г. на ОбС-Летница) Поземлени имоти, частна общинска собственост, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, могат да се отдават под наем за срока на ремонтно-строителните дейности на търговски дружества, с решение на Общински съвет-Летница. 

(2) Исканията по ал.1 се подават до кмета на общината и се проучват от длъжностни лица, определени от кмета на общината в 14-дневен срок от постъпването им.

(3) Проектите за решения се подготвят от кмета и се внасят за разглеждане в Общински съвет-Летница с мотивирани доклади. 

(4) Въз основа на решението на Общински съвет-Летница, се сключва договор за наем от кмета на общината или от оправомощено от него длъжностно лице. Наемната цена е по тарифа, приета с решение на Общинския съвет.
Чл. 23. (Отменен с Решение № 427/29. 04. 2011 г. на ОбС-Летница)
Чл.24. (1) (Пром. с Решение № 427/29. 04. 2011 на ОбС-Летница) За всяко отдаване под наем на имот частна общинска собственост, без търг или конкурс, кметът на общината издава заповед, в която се описват:

1. наименованието на наемателя;

2. основанията за отдаване под наем;

3. предназначението на имота;

4. видът и местоположението му;

5. срокът на отдаване;

6. наемната цена и начина на нейното индексиране;

7. наличието или не на движими вещи и начина на тяхното предоставяне;

8. други допълнителни факти, ако има такива.

(2) След издаването на заповедта на кмета, бъдещият наемател е длъжен да внесе депозитна вноска в размер на договорената месечна наемна цена. Тази сума служи за погасяване на задължения по договора. Всеки наемател е длъжен да поддържа по време на целия срок на договора такава сума, че тя да покрива минимум един месечен наем.

(3) В 7-дневен срок след представяне на документ за извършено плащане по ал.2, Кметът на общината или упълномощено от него лице, сключва договор за наем.

(4) Предоставянето на имота на наемателя става в 7- дневен срок от подписването на договора и описа на предоставените движими вещи, ако има такива. 

Чл.25. (1) Общинския съвет приема тарифа, с която определя началната месечна наемна цена на  1 кв.м  при предоставяне под наем на  общинските имоти.


 (2) Тарифата по ал. 1 се актуализира ежегодно.

        Чл.26. Прекратяването на наемните правоотношения става по реда на чл.15 от ЗОС. Договорът се прекратява, ако е констатирано дори само едно основание от фиксираните в чл.15 ал.1 от ЗОС.

 Чл.27. (1) Безстопанствен имот се установява от комисия, определена 

със заповед на Кмета на общината, в която влизат: юрисконсулта на общината и представители на дирекция ”УТ, ОС и ИР” и дирекция “ФСД и ПАИО”. Комисията съставя констативен протокол за наличието на имота и за неговото състояние.

   (2) Кметът на общината издава заповед за завземане на имота. Заповедта съдържа мероприятия, които трябва да се проведат за привеждането му в състояние да бъде използван по предназначение.

  (3) Завладеният безстопанствен имот се управлява съобразно реда за управление на съответния имот, частна общинска собственост, указан в тази наредба.

РАЗДЕЛ ЧЕТВЪРТИ

Управление на движими вещи - частна общинска собственост

Чл.28. (1) Вещите – общинска собственост се управляват в интерес на населението в общината и с грижата на добър стопанин.

(2) Общото ръководство и контрол по управлението на вещите – общинска собственост се осъществява от Кмета на общината.

     
(3) Кметовете на кметства и кметския наместник осъществяват управлението на движимите вещи, обслужващи дейността на кметствата или кметското наместничество.

       Чл.29. (1) Кметът на общината може да възлага всеки един от елементите на управлението – използването, поддръжката, ремонта, опазването и охраната на движимите вещи - на упълномощени от него общински служители или лица извън тях.

 (2) Кметовете на кметства и кметският наместник могат да възлага всеки един от елементите на управлението – използването, поддръжката, ремонта, опазването и охраната на движимите вещи на упълномощени от тях общински служители. Те могат да възлагат тези си функции и на външни лица, съгласувано с Кмета на общината.

(3) Лицата, на които е възложено опазването и охраната на вещите, са материално-отговорни лица.

Чл.30. (1) Движимите вещи, предоставени на общински здравни, културни, образователни, спортни и комунални заведения, както и на общинските предприятия, се управляват от техните ръководители.

(2) Ръководителите на заведенията и предприятията по ал.1 могат да отдават под наем предоставените им движими вещи, съгласувано с Кмета на общината. Отдаването под наем се извършва, само ако е в полза на общината и не нарушава нормалната работа на заведението или предприятието.
(3) Движими вещи, намиращи се в отдадено под наем помещение, се предоставят под наем от Кмета на общината, при заплащане на месечен наем в размер на 5% върху балансовата им стойност, съгласно приложен опис и при сключване на договор.

(4) Движимите вещи, частна общинска собственост, се предоставят под наем от Кмета на общината, след провеждане на публичен търг или публично оповестен конкурс, по реда на глава VII.

ГЛАВА ЧЕТВЪРТА

РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ

РАЗДЕЛ ПЪРВИ

Общи разпоредби

Чл.31. (1) Разпореждането с  имоти – частна общинска собственост се осъществява чрез:

1. продажба на имоти или на идеални части от тях;

2. замяна на имоти или на идеални части от тях и на вещни права върху тях;

3. учредяване право на строеж, надстрояване и пристрояване – възмездно или безвъзмездно;

4. учредяване на вещно право на ползване – възмездно или безвъзмездно;

5. апортиране на собственост и вещни права в капитала на търговски дружества;

6. делба;

7. премахване на сгради, постройки и съоръжения;

8. дарение на юридически лица на бюджетна издръжка;

9. сделки по чл.15, ал.5 и чл.17, ал.5 от Закона за устройство на територията;

10. по силата на закон.

(2) Разпореждането с вещи – частна общинска собственост се осъществява чрез;

1. продажба;

2. замяна;

3. представяне безвъзмездно право на ползване;

4. дарение;

5. бракуване.

(3) (Пром. и доп. с Решение № 427/29. 04. 2011 г.на ОбС-Летница) В капитала на търговски дружества могат да се апортират само нежилищни имоти – частна общинска собственост или вещни права върху тях, след решение на Общинския съвет. Оценката на имотите по ал.1, т.5 се извършва по реда на чл.72, ал.2 от Търговския закон. Редът за учредяване на търговски дружества и за упражняване на правата на собственост на общината в търговски дружества се определя с Наредба за условията и реда за упражняване на правата на собственост на общината в търговски дружества с общинско участие в капитала, за участието на общината в граждански дружества и в сдружения с нестопанска цел, приета от Общински съвет  Летница.

 (4) Разпоредителните действия се извършват само с имоти, актовете за които са вписани по съответния ред в Службата по вписванията.

 (5) (Отмененa с  Решение № 249/31.10.2017 г. на ОбС-Летница )
Чл.32. (1) (Пром. и доп. с Решение № 427/29. 04. 2011 г. на ОбС-Летница) Провеждането на публични търгове и публично оповестени конкурси за разпореждане с имоти и вещи общинска собственост се осъществява съгласно глава VII от тази наредба.

(2) Разпореждането с имоти и  вещни права - общинска собственост се извършва на базата на пазарна оценка . Кметът на общината възлага изготвянето на оценките на имотите, предвидени за разпореждане, на оценител на имоти. В случая не се прилагат разпоредбите на Закона за обществените поръчки. Стойността на разходите, направени от общината за изготвяне оценката на имотите, се възстановяват по сметка на общината от физическото или юридическо лице, с което се сключва разпоредителна сделка.

(3) Разпореждането с имоти не може да се извършва по цена, по-ниска от данъчната оценка. Началните цени при провеждането на търговете или конкурсите не могат да бъдат по-ниски от определените от общинския съвет.

(4) В случаите по ал. 2 и 3 не се допуска заплащане на цената изцяло или частично с компенсаторни инструменти.

   Чл.33. В общината се създава и поддържа публичен регистър за разпоредителните сделки с имоти - общинска собственост. В регистъра се вписват данни за имотите според акта за собственост, по видове разпоредителни сделки, както и:

1. пазарната и данъчната оценка на имотите или вещните права, оценката, определена от общинския съвет, и крайната цена на сделката;

2. начинът на разпореждане - чрез публичен търг, публично оповестен конкурс или решение на общинския съвет;

3. насрещната страна по сделката;

РАЗДЕЛ ВТОРИ

Разпореждане с нежилищни имоти - частна общинска собственост


Чл.34. Предложения за разпореждане с недвижими имоти, частна общинска собственост, се внасят в Общинския съвет от Кмета на общината и трябва да съдържат данни за:

1.местонахождение, описание, предназначение, градоустройствен статут, благоустройствени показатели, фактическо състояние;

2. причини, които налагат разпореждането с имота;

3. начин на разпореждане с имота и реда за определяне на лицата-приобретатели на имота или на ограничено вещно право върху него;

    4. други условия на бъдещата сделка - срок, начин на плащане и други.


Чл.35. (1) Учредяването на ограничени вещни права върху обекти, публична общинска собственост, се извършва при условия и по ред, определени в закон.


(2) Договорите за придобиване на собственост и ограничени вещни права върху имоти, както и за разпореждане с имоти, общинска собственост, се сключват в писмена форма от Кмета на общината и се вписват с разпореждане на съдията по вписванията по местонахождението на имота.  Договорите за замени на имоти, общинска собственост, с имоти,

 собственост на физически или юридически лица, се вписват по местонахождението на общинския имот, а при замени с имоти, държавна собственост - по местонахождението на държавния имот.


Чл.36. (1) Продажба на имоти и вещи, частна общинска собственост, се извършва след решение на Общинския съвет от Кмета на общината,  чрез публичен търг или публично оповестен  конкурс,  по реда на глава VII от тази наредба като не по-малко от тридесет процента от продажната цена се предоставя на кмета на кметството по местонахождението на имота за изпълнение на дейности с местно значение


   (2) Продажба на земя, частна общинска собственост, на собственика на законно построена върху нея сграда, или продажбата на идеални части от правото на собственост върху земята на физически и юридически лица, 
притежаващи идеални части от правото на собственост върху законно построена сграда върху тази земя се извършва по пазарна цена, след решение на общинския съвет от Кмета на общината, без търг или конкурс.

     (3) Желаещите да придобият земята по ал.2 подават заявление до кмета на общината.Към заявлението се прилагат: 

      1. документ за собственост на сградата, договор за учредено право на строеж и други  документи, доказващи собствеността му и закоността на

закоността на построената сграда, 

     2. актуална скица на имота по действащия план на населеното място  или кадастрална карта;

     3.копие от удостоверение за наследници, ако имотът е наследствен

     4.копие от съдебна регистрация / за юридически лица

     5. актуално състояние на фирмата 

     6. (Отменена с Решение № 271/31.01.2018 г. на Обшински съвет – Летница)
     7.при необходимост може да се изискват и допълнителни документи, удостоверяващи факти и обстоятелства, които са от значение за продажбата.


(4) Между държавата и общината, или между общини, както и когато лицата, на които може да се извърши продажба, са определени в закон, продажбата се извършва, без търг или конкурс, по реда на ал.2.


 (5) Въз основа на резултатите от търга или конкурса, съответно на  решението на общинския съвет кметът на общината издава заповед и сключва договор. 


Чл.37. (1) Дарение на имот, частна общинска собственост, се извършва след решение на Общинския съвет, прието с мнозинство три четвърти от общия брой на съветниците.


(2) Въз основа на решението на Общинския съвет, Кметът на общината издава заповед и сключва договор.


Чл.38. (1) Прекратяването на съсобственост върху имоти между общината, държавата, физически лица или юридически лица се извършва след решение на Общинския съвет чрез:


  1.  делба;


  2.  продажба на частта на общината;


  3.  откупуване частта на  физическите  или на юридическите лица;


  4.  замяна.

    5. други законови способи.


 (2) При прекратяване на съсобствеността по ал. 1 се прилагат разпоредбите на Закона за собствеността и на Гражданския процесуален кодекс.

     (3) Сделките по прекратяване на съсобственост по ал.1 се извършват по предложение на съсобствениците до Кмета на общината или по инициатива на кмета на общината.

     (4) Сделките се извършват след решение на Общинския съвет, въз основа на което се сключват съответните договори с Кмета на общината.
  (5) При спазени изисквания на ал.2 и отказ от правото на първи купувач на другия съсобственик, продажбата може да се извърши по общия 
ред за продажба на общински недвижими имоти.

  (6) Прекратяване на съсобствеността чрез замяна на идеална част от съсобствения имот с други имоти, собственост на физически или юридически лица,  се извършва съгласно чл.40 от Закона за общинската собственост.

   Чл.39. (1) Съдебна делба се предприема при изчерпани възможности за ликвидирането на съсобственост, когато инициативата е започната от общината и не може да приключи в обичайните срокове.

 (2) Ако общината има пропуснати ползи, продължава да пропуска такива или ще пропусне в бъдеще от неуредена по други начини съсобственост, то тя задължително предприема процедурата на съдебната делба.

 (3) Процедурата по съдебна делба се извършва от Кмета на общината, без специално решение на Общинския съвет, но в рамките на изискванията, които са поставени от него с решението за ликвидиране на съсобствеността на имота.


Чл.40. (1) Право на строеж върху имот, частна общинска собственост, се учредява след решение на Общинския съвет,  от Кмета на общината, чрез публичен търг или публично оповестен конкурс и съобразно предвижданията на влязъл в сила подробен устройствен план.

(2) Когато правото на строеж е учредено за определен срок, след изтичането на срока, за който то е учредено, общината придобива безвъзмездно собствеността на построения обект.

 (3) Право на строеж се учредява, без търг или конкурс, след решение на Общинския съвет, прието с мнозинство повече от половината от общия брой на съветниците на:

 1.  юридически лица на бюджетна издръжка;


 2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири


 3.  други лица, когато това е предвидено със закон.

  (4) Безвъзмездно право на строеж може да се учредява след решение на общинския съвет, прието с мнозинство две трети от общия брой на съветниците
   (5) Безвъзмездно право на строеж, без търг или конкурс,  може да се учредява след решение на Общинския съвет, прието с мнозинство повече от половината от общия брой на съветниците на :

 1.  юридически лица на бюджетна издръжка;


 2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;


 3.  други лица, когато това е предвидено в закон.

  
 (6) Въз основа на резултатите от търга или конкурса, съответно - на решението на Общинския съвет, Кметът на общината издава заповед и сключва договор.


Чл.41. (1) Право на надстрояване и/или на пристрояване на сграда, частна общинска собственост, или на сграда, построена върху имот, частна общинска собственост, се учредява при условията и по реда на  чл.  40, ал.1 от тази наредба.


(2) Право на надстрояване и/или на пристрояване на сграда, построена 

върху имот, частна общинска собственост, се учредява от Кмета на общината, без търг или конкурс, на собственика на сградата, както и на собственици на жилища в сгради - етажна собственост, или на техни сдружения, след решение  на Общинския съвет .

(3) Безвъзмездно право на надстрояване и/или на пристрояване може 

да се учреди при условията на чл. 40, ал. 4 и 5 от тази наредба.


(4) Въз основа на резултатите от търга или конкурса, съответно - на решението на Общинския съвет, Кметът на общината издава заповед и сключва договор.

  
Чл.42. (1) (Пром и доп. с Решение № 427/29. 04. 2011 г. на ОбС-Летница) Право на ползване върху имоти и вещи, частна общинска собственост, се учредява след решение на Общинския съвет, от Кмета на общината, чрез публичен търг, или публично оповестен конкурс.


(2) Срокът на правото на ползване се определя от Общинския съвет и не може да бъде по-дълъг от 10 години, освен когато в закон е предвидено друго.

  (3) Началната тръжна цена се определя с решение на Общинския съвет, след направена оценка от лицензиран оценител.

  (4) Търгът или конкурсът се провеждат съгласно разпоредбите на глава VІІ от настоящата наредба.


(5) (Изменена с Решение № 271/31.01.2018 г. на ОбС-Летница)   В случаите, когато лицата, на които може да се учреди възмездно право на ползване, са определени със закон, то се учредява, без търг или конкурс , при условия определени с решение на Общинския съвет.
       (а) Лицата по ал.5 подават в Община Летница писмено заявление, придружено от:

- аргументирана обосновка на необходимостта от имота, частна общинска собственост;

- подробно описание на дейностите (проектите), които се осъществяват в имота;

- декларация, че не притежават в собственост имоти, годни за осъществяване на дейността (проекта);

- копие от документ за регистрация;, 

- копия на  лицензия, сертификати, удостоверения, документи за правоспособност и други актуални документи, 

- единен идентификационен код, съгласно чл.23 от Закона за търговския регистър, или удостоверение за актуално състояние и БУЛСТАТ;

        - други документи, изискващи се в специален закон. 

       (б) Решенията по ал.5 се приемат с мнозинство повече от половината от  общия брой на съветниците.

       (в) Въз основа на решението на общинския съвет, кметът на общината издава заповед и сключва договор.


(6) Безвъзмездно право на ползване може да се учреди след решение на Общинския съвет, прието с мнозинство две трети от общия брой на съветниците .
   (7) Когато лицата, на които може да се учреди безвъзмездно право на ползване, са определени в закон, то се учредява, без търг или конкурс, при условия приети с  решение на Общинския съвет, гласувано с мнозинство повече от половината от общия брой на съветниците.


(8) Лицата по ал.7 подават в Община Летница писмено заявление, придружено от:

1. аргументирана обосновка на необходимостта от имота, частна общинска собственост;

2. подробно описание на дейностите (проектите), които се осъществяват в имота;

3.  декларация, че не притежават в собственост имоти, годни за осъществяване на дейността (проекта);

4.  копие от документи за регистрация; 

5.  копие на удостоверението за вписване в регистър;

6. копия на  лицензия, сертификати, удостоверения, документи за правоспособност и други актуални документи;

7.  единен идентификационен код, съгласно чл.23 от Закона за търговския регистър, или удостоверение за актуално състояние и БУЛСТАТ;

8. (Отменя се с Решение № 271/31.01.2018 г. на ОбС-Летница)
9.  други документи, изискващи се в специален закон. 

(9) Въз основа на решението на общинския съвет, кметът на общината издава заповед и сключва договор.

   Чл.43. (1) Въз основа на резултатите от търга или конкурса, съответно – решението на общинския съвет, Кметът на общината сключва договор за учредяване право на ползване. 

   (2) С договора по ал.1 могат да бъдат допълнително уговорени начини и срокове на плащане, съгласно разпоредбите на глава VІІ от настоящата наредба, ако тези условия не са предварително и изрично заложени в условията на търга или конкурса.


Чл.44. (1) (Пром и доп. с Решение № 427/29. 04. 2011 г. на ОбС-Летница) Замяна на имот-частна общинска собственост, на право на строеж върху имот-частна общинска собственост, или на право на строеж в полза на общината с имот, или право на строеж, собственост на държавата, на физически или юридически лица, може да се извършва по инициатива на общината, или по писмено предложение на заинтересованите лица, само в случаите определени в ЗОС.
(2) Замяна по ал.1  може да се извърши, като е предвидена в годишната програма по чл. 4 от тази наредба и ако отговаря поне на едно от посочените изисквания на чл. 40, ал. 2 от ЗОС за допустимост на замяната:

 а) за изпълнение на задължения, произтичащи от международен договор;

 б) между общината и друга община или между общината и държавата;

 в) в други случаи - при условия и по ред, определени в закон.

 (3) Кметът на общината отправя писмено предложение за замяна до заинтересованите лица по предходната алинея. В предложението се посочват предлаганите за замяна имоти или вещни права. При постигане на съгласие, кметът подготвя мотивиран доклад и го внася за разглеждане в Общински съвет-Летница.

(4) За всяко направено предложение за замяна кметът изготвя обявление с необходимите данни за имота/вещното право, което се публикува на интернет–страницата на общината и се поставя на определено за целта място в сградата на общината.
Чл. 45. (1) (отменена   с решение № 427/29. 04. 2011 г. на ОбС-Летница)
(2) Не се допускат замени:

1. когато имотите - собственост на трети лица, са обременени с ипотека или други тежести, отдадени са под наем или под аренда;

2. на общински урегулирани поземлени имоти, отредени за жилищно строителство, срещу нежилищни имоти, освен в случаите по ал. 1, т. 2 от настоящата наредба;

3. на общински имоти с имоти на лица, за които е установено, че без правно основание ползват общински имот, договорите за наем или за вещни права върху общински имоти са прекратени по тяхна вина или с които общината води съдебни имуществени спорове;

4. на общински жилища с гаражи, собственост на физически и юридически лица.

5. в други случаи, определени в закон 

Чл.46. (1) Предварителния и окончателен договор по чл.15, ал.5 и чл.17, ал.5  от ЗУТ,  се сключват по пазарни цени от Кмета на общината. 

    (2) Предварителния договор по ал. 1 се сключва след решение на Общинския съвет.

    (3) Предварителния договор по ал.1  съдържа цената на частта на имота общинска собственост за създаване на урегулиран поземлен имот и се сключва въз основа на проект за изменение на действащия подробен устройствен план.

     (4) В случай, че изменението на подробния устройствен план не влезе в сила шест месеца след сключването на предварителния договор, се извършва нова оценка на частта на имота, общинска собственост, за създаване на урегулирания поземлен имот, въз основа на която се сключва окончателния договор.

     (5) В случай, че експертния съвет по чл.5, ал.4 от ЗУТ установи, че проектът по ал.3 не може да бъде приет без изменения, прави служебно предложение до Кмета на общината за изменение на преварителния договор. 

      (6) Окончателния договор се сключва в срок от един месец, след влизане в сила на изменението на подробния устройствен план.След изтичане на този срок Общината може да иска сключване на окончателен договор по съдебен ред , както и обезщетение в размер на законната  лихва върху дължимите суми за периода на забава.

     (7) Окончателния договор се вписва от съдията по вписванията в Районен съд Ловеч.

РАЗДЕЛ ТРЕТИ
Разпореждане с движими вещи - частна общинска собственост

     Чл.47. Разпореждането с движими вещи, частна общинска собственост, се извършва от Кмета на общината, след решение на Общинския съвет, въз основа на пазарни оценки.

    Чл.48. (1) Продажбата на движими вещи, частна общинска собственост, се извършва след провеждане на публичен  търг или публично оповестен конкурс, насрочен със заповед на Кмета на общината.

     (2) Цената  на вещите се определя от лицензиран оценител.

     (3) При провеждане на търга или конкурса се прилагат правилата на глава VII.

     (4) Въз основа на резултатите от търга или конкурса, Кметът на общината  извършва продажбата с писмен договор.

     (5) Продажбата, или предоставяне право на ползване на движими вещи на лица определени със закон се извършва без търг или конкурс  по ред определен от Кмета.

 
Чл.49. Предоставяне право на ползване върху движими  вещи, частна общинска собственост, се извършва след решение на Общинския съвет от Кмета на общината, чрез публичен  търг или публично оповестен конкурс.


Чл.50. (1) Движими вещи,частна общинска собственост, могат да бъдат предоставени безвъзмездно на учебни, научни, културни, здравни, социални или спортни заведения и организации на бюджетна издръжка със заповед на Кмета на общината, без решение на Общинския съвет.

       (2) Замяната на движими вещи, частна общинска собственост,се извършва със заповед на Кмета на общината, след решение на Общинския съвет.


Чл.51. Негодните движими вещи се бракуват по реда на Закона за счетоводството.

ГЛАВА ПЕТА

УПРАВЛЕНИЕ НА ОБЩИНСКИЯ ПОЗЕМЛЕН ФОНД


Чл.52. (Пром. с Решение № 427/29. 04. 2011 г. на ОбС-Летница) Общинският поземлен фонд включва земеделските земи, възстановени по чл. 25, ал. 2 от ЗСПЗЗ, и земите по чл. 19, ал.1, определени по реда на чл.19, ал. 2 от ЗСПЗЗ, за които се съставят актове за общинска собственост по чл. 45 от ППЗСПЗЗ.

Чл. 52а. (1) Общинският съвет определя с решение, прието с мнозинство от общия брой на съветниците :

1. размера и местоположението на мерите и пасищата за общо и за индивидуално ползване в зависимост от броя и вида на отглежданите пасищни животни на територията на съответното землище; 

2. правила за ползването на мерите и пасищата на територията на общината. 

(2) Списъците с пасищата, мерите и ливадите за общо и за индивидуално ползване, както и правилата за ползването на мерите и пасищата на територията на общината се приемат ежегодно, в срок, определен в Правилника за прилагане на Закона за собствеността и ползуването на земеделските земи.
Чл.53. (1) Земите, които могат да бъдат отдавани под наем, се определят с решение на Общинския съвет.

(2) (пром. с решение № 427/29. 04. 2011 г. на ОбС-Летница) В решението на Общинският съвет се посочва местонахождението на земите, категория и размера на наема за единица площ.

(3) Решението на Общинския съвет се съобщава на жителите от Кмета 

на общината, кметовете на кметства и кметски наместник, като се поставя на видно място в сградата на общинска администрация, кметствата и кметското наместничество.

(4) Отдаването под наем се извършва по реда на глава седем от наредбата.

Чл.54. Договорът за наем се сключва от Кмета на общината за срок до 10 години, след решение на Общинския съвет.

Чл.55. Договорните отношения могат да бъдат предсрочно прекратени, когато:

- наемателят не приеме предложената актуализация на наема;

- решението на Общинска служба “Земеделие и гори” за възстановяване на общинската земя се отмени или измени по реда на чл.14, ал.6 и ал.7 от ЗСПЗЗ и това засяга отдадената под наем земя;

- една от договарящите се страни иска да внесе промени в условията на ползване на земята, които не се приемат от другата страна. 

ГЛАВА ШЕСТА

УПРАВЛЕНИЕ НА ОБЩИНСКИЯ ГОРСКИ ФОНД


Чл.56. Общинският горски фонд включва:


1. Гори и земи, възстановени по реда на Закона за възстановяване собствеността върху гори и земи от горския фонд и Правилника за прилагане на Закона за възстановяване собствеността върху гори и земи от горския фонд;


2. Гори, залесени или самозалесили се върху земеделски земи от поземления фонд, възстановени по реда на Закона за възстановяване собствеността върху гори и земи от горския фонд и Правилника за прилагане на Закона за възстановяване собствеността върху гори и земи от горския фонд;


3. Гори, създадени върху негодни за земеделско ползване слабопродуктивни и застрашени от ерозия земеделски земи от общинския поземлен фонд, след включване в общинския горски фонд;

4. Гори, придобити по реда на Закона за общинската собственост.

Чл.57. Възпроизводството на гори обхваща създаването на нови гори, възобновителни, огледни и санитарни сечи, които се извършват съгласно Закона за горите и Правилника за прилагане на Закона за горите.

Чл.58. (1) Създаването на нови гори, включва дейностите по събиране на семена, производство на посадъчен материал, залесяване, отглеждане, инвентаризация на млади култури и борба с ерозията.

(2) Кметът на общината възлага извършването на дейностите по ал.1, чрез търг, конкурс или пряко договаряне при условия и по ред, определени в Закона за горите и Закона за обществените поръчки.

(3) Дейностите по ал.1 могат да се възлагат поотделно или в комплекс от дейности в зависимост от вида, местонахождението, обема и сроковете им.

Чл.59. Ползването на горите и земите се осъществява с решение на 

Общинския съвет по един от следните начини:

1. С такси за ползване на дървесина на корен и с такси за странични ползвания, утвърдени от Общинския съвет;

2. Чрез търг или конкурс;

3. Чрез преговори с потенциален ползвател, при които се договарят специфични условия и изисквания към ползвателя;

4. Чрез концесия.

Чл.60. Годишното ползване на горите, общинска собственост се извършва по одобрен от Държавно лесничейство “План-извлечение” от действащия Лесоустройствен проект.

Чл.61. (1) Ползването на дървесината от общинския горски фонд се извършва по реда на чл.58, ал.2.

(2) Гражданите с постоянен адрес на територията на общината могат да ползват дървесина от горите – общинска собственост, като заплащат такса на корен.

(3) Позволително за странични ползвания от гори и земи от общинския горски фонд, се издава от Държавното лесничейство, срещу документ за платена такса.

Чл.62. Пашата в горите и земите от общинския горски фонд се разрешава с годишно позволително, издадено от Държавното лесничейство, въз основа на годишен план, приет с Решение на Общинския съвет, съгласуван с Държавното лесничейство и утвърден от Регионално управление на горите.

Чл.63. Общинският съвет приема:

1. Тарифа за таксите на корен на облите дървени материали, дървата за горене и вършината, добити от общинския горски фонд;

2. Тарифа за таксите за страничните ползвания и страничните горски продукти, добити от общинския горски фонд;

Чл.64. Строителство в горите и земите от общинския горски фонд, без промяна предназначението им, се извършва във връзка с осигуряване на мероприятията по управление на горите и се допуска съгласно предвижданията на Общата устройствена схема.

ГЛАВА СЕДМА

УСЛОВИЯ И РЕД ЗА ОРГАНИЗИРАНЕ И ПРОВЕЖДАНЕ НА

ТЪРГОВЕ И КОНКУРСИ
Чл.65. С тази глава се уреждат условията и реда за организиране и провеждане на публични търгове и публично оповестени конкурси, съгласно Закона за общинската собственост.
Чл.66. (Пром. с Решение № 427/29. 04. 2011 г. на ОбС-Летница) По реда на тази глава се извършва отдаване под наем и аренда чрез публичен търг или публично оповестен конкурс на :

1. имоти - частна общинска собственост, предназначени за стопански нужди;
         2. вещи: машини, съоръжения, оборудване, транспортни средства и вещи за стопански и административни нужди;

3. поземлени имоти от общинския поземлен фонд и в регулационните граници на населените места;
4. части от имоти - публична общинска собственост, за срок до 10 год., след Решение на Общински съвет.
5. части от терени - публична общинска собственост, за разполагане на временни преместваеми съоръжения, съгласно разработена от Гл.архитект на общината схема, одобрена от Кмета и утвърдена от Общински съвет, за срок до  10 години.
Чл.67. По реда на тази глава се извършва продажба чрез публичен търг или публично оповестен конкурс на:
1. нежилищни имоти - частна общинска собственост;
2. общински жилища.
3. вещи;

Чл.68. По реда на тази глава се извършва чрез публичен търг или публично оповестен конкурс:
1. учредяване на право на строеж в случаите по чл.37,ал.1 от Закона за общинската собственост;
2. учредяване право на надстрояване или пристрояване върху недвижим имот - частна общинска собственост по реда на чл.38 от Закона за общинската собственост.
3.учредяване   право   на   ползване   върху   имоти   и   вещи   -   частна   общинска собственост.

Чл.69. (1) (Пром. с Решение № 297/25.07.2014 г. на ОбС-Летница) Търгът се открива със заповед на кмета на общината, която съдържа :
1. описание на имотите или вещите - предмет на търга.
2. вида на търга - с тайно или явно наддаване;
3. начална тръжна цена;
4. начин и срок на плащане и евентуални обезпечения за неговото извършване;
5. датата, мястото и часа на провеждане на първоначалния и повторния публичен търг. Повторния публичен търг се провежда най-късно в десетдневен срок от провеждане на първоначалния.
6. специални изисквания към участниците, когато това се налага от вида на обекта или от Решението на Общинския съвет;
7. размера на депозита за участие;
8. цена на тръжните документи и мястото за закупуването им;
9. други тръжни условия.
(2)(Изменена с Рeшение № 271/31.01.2018 г. на ОбС-Летница)  Със заповедта по ал. 1 се утвърждават и тръжната документация, условията за оглед на обекта, съставът на комисията по провеждането на търга, възнаграждението на привлечените експерти и крайния срок за приемане на заявленията за участие. 
(3) (Пром. с Решение № 72/31.05.2012 г. на ОбС-Летница) Комисията по провеждането на търга се състои от не по-малко от петима членове, като задължително в нейния състав се включват юрист, икономист, кмета на кметство или упълномощено от него лице в случаите по чл.8, ал.З от ЗОС. Участниците в комисията попълват декларация за отсъствие на конфликт на интереси. В заповедта за назначаване на комисията се определят и двама резервни члена.
(4) Определеният депозит не може да бъде по-малък от:

 - 10 % от началната тръжна цена при разпореждане с общинско имущество, 

 -  трикратния размер на началната месечна тръжна цена при провеждане на търгове за отдаване под наем на общинско имущество.
Чл.70. Условията на търга по отношение на обекта, началната тръжна цена, специалните изисквания към участниците и срока за подаване на заявленията за участие се обнародват поне в един местен вестник най-малко 14 дни преди крайния срок за подаване заявленията за участие и по Интернет страницата на община Летница. Извлечение от заповедта на кмета на общината по чл. 69, ал.1, с изключение на състава на комисията, се обявява на видно място в сградата на общинската администрация в 3-дневен срок от нейното издаване.
Чл.71. (1) Търгът може да се проведе само в случай, че присъстват повече от 50 % от членовете на комисията по чл.69, ал. 3.
(2) В случай, че отсъстват определения брой членове на комисията или правоспособният юрист, търгът се отлага за същия час и място за следващия ден.
Чл.72. (1) Търгът може да бъде проведен само в случаите, че са подадени най-малко две заявления за участие или са се явили най-малко двама кандидати, когато търгът е с явно наддаване.
(2) Когато в обявения ден и час не се яви или се яви само един кандидат, явният търг се отлага с един час. След изтичане на този срок, търгът се обявява за непроведен, като за това се съставя протокол от комисията по провеждане на търга.
(3) Когато за участие в таен търг няма подадени заявления или е подадено само едно заявление, търгът се обявява за непроведен, като за това се съставя протокол от комисията по провеждане на търга.
(4) (Пром. с Решение № 297/25.07.2014 г. на ОбС-Летница) В случаите по ал.2 и 3, повторен публичен търг се провежда по обявените в заповедта на кмета за насрочване на тръжна процедура, дата, място и час.
(5) Ако и на повторния търг се яви само един кандидат или постъпи само едно предложение, същият се обявява за спечелил по предложената от него цена, която не може да бъде по-ниска от началната тръжна цена, увеличена най-малко с една стъпка на наддаване при провеждане на явен търг.
Чл.73. (1) При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който Кмета на общината със Заповед определя провеждането на нов търг в едномесечен срок.
(2) В случаите, когато се отлага започнат вече търг, поради невъзможност за продължаването му, обявените до този момент за спечелили участници за отделни обекти от имуществото - предмет на търга, запазват правата си.
Чл.74. (1) Заявленията за участие в явния търг се подават, лично или чрез пълномощник, до определения със Заповед на Кмета на Общината за провеждане на търга служител, в запечатан непрозрачен плик, в срок не по-късен от деня предхождащ датата на търга. Върху плика кандидата отбелязва името на участника и цялостното наименование на обекта на търга. Служителят записва входящия номер, датата и часът на постъпване.
(2) В плика със заявлението се представят всички изискуеми документи, съгласно тръжната документация.
(3) В деня и часа, определени за провеждане на търга, Председателят на комисията проверява присъствието на членовете й и обявява откриването на търга.
(4) Участниците и лицата, които ги представляват  се легитимират пред тръжната комисия чрез представяне на документ за самоличност и пълномощно - в случаите на упълномощаване.
(5) Търгът може да бъде проведен само в случаите, че са подадени най-малко две оферти за участие или са се явили най-малко двама кандидати, когато търгът е с тайно наддаване.
Чл.75. (1) След откриване на търга тръжната комисия проверява редовността на подадените заявления и приложените документи по реда на тяхното постъпване.
(2) Не се допускат до участие в търга кандидати, чиито заявления:
1.са подадени в незапечатан или прозрачен плик;
2.не съдържат документ за внесен депозит за участие в търга;
З.не съдържат квитанция за закупена тръжна документация;
4.не съдържат който и да е документите, посочени в тръжната документация;
5.са подадени след определения в Заповедта за откриване на търга срок.
(3) Председателят на тръжната комисия обявява допуснатите до участие в търга, както и тези, които не се допускат до участие поради наличие на някое от основанията по ал.2, като посочва конкретното основание.
(4) Когато за участие в търга се допусне само един кандидат, търга се обявява за непроведен, като в този случай се прилагат разпоредбите на чл.72, ал.З, 4 и 5 от настоящата Наредба.
(5) Преди да започне наддаването, председателят на тръжната комисия поканва последователно по реда на подаване на заявленията всички допуснати участници в търга да потвърдят устно началната тръжна цена.
(6) В случай, че някой от допуснатите участници откаже да потвърди началната тръжна цена, той се отстранява от по-нататъшно участие в търга, а внесения от него депозит не се връща.
Чл.76. (1) Наддаването започва с обявяване, от председателя на тръжната комисия, на начална тръжна цена и стъпката на наддаване, която не може да бъде по-малка от 1% и по-голяма от 10% от началната тръжна цена и се извършва чрез обявяване от участниците на последователни суми, всяка от които е по-висока от предходната с една стъпка на наддаване, разграничени от председателя на тръжната комисия със звуков сигнал. Последователността, в която участниците обявяват предложенията си, се определя от реда на подаване на заявленията за участие в търга.
(2) В случай че участниците в търга потвърдят началната тръжна цена, но никой от тях не обяви следваща по размер цена, по-висока от началната с една стъпка, търгът се закрива и внесените от тях депозити за участие в търга не се връщат.
(3) В случай, че участник в търга откаже да обяви цена, която е по-висока от предходната с една стъпка на наддаване, председателят поканва следващия поред участник да обяви същата цена. Участникът пропуснал дадена цена продължава участието си, освен ако изрично обяви, че се отказва от по-нататъшно участие в наддаването, което се отбелязва в протокола от търга.
(4) В случай, че никой от участниците не обяви цена, която е по-висока от последната достигната цена, председателят обявява три пъти нейния размер, като преди третото обявяване съобщава, че е последно и ако няма друго предложение, обявява приключването на наддаването със звуков сигнал.
(5) След приключване на наддаването председателят на тръжната комисия обявява участника, предложил най-висока цена и закрива търга.
(6) Не се връща депозит и на:
1.участник, който е закупил тръжни документи, внесъл е депозит, но не се явил за участие в търга, без уважителни причини;
2.участник, който е определен за спечелил търга, но откаже да заплати предложената от него цена или подпише договора.
Чл.77. (1) При публичен търг с тайно наддаване  в съдържанието на тръжните книжа се включват и следните елементи:
1. Цели на търга ;
2.Критерии за оценка на офертите, както и относителната им тежест при оценяването;
3.
Изисквания към офертите, ако е необходимо, относно :
3.1. финансова обосновка;
3.2. представяне на план-график за влагане на определени инвестиции;
3.3. гаранция за изпълнение на поетите задължения.
4. Указания за провеждането на търга .
5. Проекто-договор.
(2) Оферта за участие в публичен търг с тайно наддаване се подава, лично или чрез пълномощник, до определения със Заповед на Кмета на Общината за провеждане на търга служител, в запечатан непрозрачен плик, в срок не по-късен от деня предхождащ датата на търга. Върху плика кандидата отбелязва името на участника и цялостното наименование на обекта на търга. Служителят записва входящия номер, датата и часът на постъпване.
 (3) В плика се прилага  оригинала или нотариално заверено копие на документа, удостоверяващ представителната власт или пълномощното на представителя, ако предложението е подписано от пълномощник.
 (4) В предложението за участие поставено в малък запечатан плик се вписват, без корекции от участника, наименованието на обекта на търга, предлаганата сума, името на участника или името на упълномощеното лице. Малкият плик се поставя в плика с другите документи за участие.
(5) Всяко предложение, представено в не запечатан плик или което не отговаря на изискванията на ал.2, 3 и 4 е недействително.

Чл.78. (1) Комисията разпечатва подадените пликове, запознава се с редовността на офертите на кандидатите и взема решение за допускането им до участие.

(2) Не се допускат до участие в търга кандидати, чиито оферти:
1. са подадени в незапечатан или прозрачен плик;
2. не съдържат документ за внесен депозит за участие в търга;
З. не съдържат квитанция за закупена тръжна документация;
4. не съдържат който и да е документите, посочени в тръжната документация;
5. са подадени след определения в Заповедта за откриване на търга срок.
6. предлаганата с офертата цена, не е представена в отделен запечатан непрозрачен плик.
 (3) След решението за допускане се пристъпва към отваряне пликовете с предложените цени на допуснатите участници. Офертите се заверяват от членовете на комисията по търга.
(4) Редовно подадените оферти се класират според обявените критерии. Ако първите в класирането кандидати са с равен брой точки, на първо място се класира кандидата, който е предложил  най-висока цена.
(5) В случай на предложена еднакво висока цена от повече участници, публичният търг с тайно наддаване продължава между тях с явно наддаване и започва от тази цена, без стъпка на наддаване.
Чл.79. Кандидатите за участие в търгове могат да бъдат представлявани пред комисията от упълномощени лица, които се легитимират с документ за самоличност и нотариално заверено пълномощно.
Чл.80. След закриване на търга, комисията изготвя протокол за резултатите от него, с оценка и класиране на офертите и го представя на кмета на общината. Въз основа на протокола се освобождават депозитите на лицата, които не са спечелили търга, след изтичане срока на обжалване на заповедта за  определяне на спечелил участник.
Чл.81. (1) В петдневен срок от датата на получаване на протокола по чл.80, Кметът на общината издава заповед, с която определя лицето, спечелило търга, цената и условията на плащането, вида, размера и други условия , ако са предвидени такива.
(2) Заповедта се обявява на публично място в сградата на община Летница и може да се обжалва от заинтересованите лица по реда на Закона за административното производство.
Чл.82. (1) След влизането й в сила, заповедта по предходния член се връчва на лицето, спечелило търга по реда на ГПК. То е длъжно в четиринадесет дневен срок от датата на връчването да извърши дължимите плащания по сделката, определени със заповедта. Внесеният депозит се приспада от дължимите суми.
(2) Ако лицето, спечелило търга не извърши в четиринадесет дневен срок действията по ал.1, се счита, че то се отказва от сключване на сделката, като внесеният депозит се задържа.
(3) В случаите по ал.2, със заповед на Кмета на общината служебно се обявява за спечелил участника предложил следващата по размер цена. Заповедта се връчва на лицето по реда на ГПК.
(4) Участникът по ал.З е длъжен в четиринадесет дневен срок от датата на връчването да извърши дължимите плащания по сделката, определени със заповедта.
(5) Ако лицето по ал.4 не внесе цената в срока, се насрочва нов търг.
Чл.83. (1) Въз основа на влязлата в сила Заповед по чл.81 или чл.82, ал.З. и документи, отразяващи изпълнението на дължимите плащания, Кметът на общината в седемдневен срок от извършване на плащанията, сключва договор, с лицето спечелило търга .
(2) Собствеността или ограничено вещно право върху обекта предмет на сделката се прехвърля от датата на сключване на договора и това обстоятелство се отбелязва в него.
(3) В случай, че се изисква вписване на договора, то се извършва от лицето, спечелило търга. Екземпляр от вписания договор се представя в дирекция «УТ, ОС ИР » за извършване на необходимите записи по актовите книги или деактуване на имота.
Чл.84. Публично оповестен конкурс се организира в случаите, когато освен размера на цената, се поставят специфични изисквания към предмета на сделката и сключването и изпълнението й са подчинени на определени условия.
Чл.85. (1) Кметът на общината назначава комисия, която разработва условията на конкурса.
(2) Примерни условия на конкурса могат да бъдат:
1. заплащане на определена цена;
2. запазване предназначението на обекта;
3. запазване или създаване на работни места;
4. извършване на инвестиции;
5. свързани с опазване или възстановяване на околната среда;
6. по начина и срока за прехвърляне на собствеността;
7. определяне на срок, през който приобретателят не може да се разпорежда с обекта на конкурса;
8. специфични технологични, технически или естетически качества на изпълнението или крайния строителен продукт;
9. други условия и изисквания към участниците, съобразно спецификата на сделката.
Чл.86. (1) Конкурсът се открива със заповед на кмета на общината.
(2)Със   заповедта   по   ал.1    се   утвърждават   конкурсните   книжа,   определят приоритетните условия на конкурса, критериите за оценка, условията за оглед на обекта, съставът на комисията по провеждането на конкурса и крайният срок за приемане на предложенията за участие.
(3) (пром. с решение № 72/31.05.2012 г. на ОбС-Летница) Комисията по провеждането на конкурса се състои от най-малко от 5 члена, като  задължително   в   нейния   състав   се   включват юрист, икономист, кмета на кметство или упълномощено от него лице в случаите по чл.8, ал.З от ЗОС.
(4) В заповедта за назначаване на комисията се определят и двама резервни члена, както и възнаграждението на привлечените експерти.
(5) Участниците в комисията попълват декларация за отсъствие на конфликт на интереси.
 Чл.87. Условията на конкурса и срока за подаване на предложенията се обнародват поне в един местен вестник и по Интернет страницата на община Летница, най-малко 30 дни преди крайния срок за подаване на предложенията за участие. Извлечение от заповедта на кмета на общината по чл.86, ал.1, с изключение на състава на комисията, се обявява на видно място в сградата на общинската администрация в 3-дневен срок от нейното издаване.

Чл.88. Предложението на участниците в конкурса съдържа данните по чл.85, ал.2 и:
1. наименование на обекта на конкурса;
2. становище и разработки по отделните условия на конкурса;
3. проект за стопанско развитие на обекта;
4. насрещни предложения на участника, благоприятни за общината;
5. цена и условия за плащане.
Чл.89. Когато в срока за подаване на предложенията, постъпи предложение само от един кандидат, същият може да се удължи до 30 дни със заповед на кмета на общината. Удължаването на срока се оповестява по реда на чл.87.
Чл.90. След изтичане на срока за приемане на предложения, конкурсната комисия ги разглежда и изготвя доклад до кмета на общината, в който оценява и подрежда представените предложения. Комисията класира на първо място участникът, чието предложение най-пълно удовлетворява конкурсните условия и съдържа насрещни предложения, по-благоприятни от първоначалните условия.
Чл.91. Комисията не класира участник ако установи :
1. непълнота на представените документи.
2. неспазване на изискванията, посочени в условията на конкурса;
Чл.92. (1) В петдневен срок от получаване на доклада по чл.90, кметът на общината издава заповед, с която обявява спечелилия конкурса, цената и условията на плащането.
(2) Заповедта се обявява на публично място в сградата на община Летница и може да се обжалва от заинтересованите лица по реда на Закона за административното производство.
Чл.93. (1) След влизането й в сила, заповедта по предходния член се връчва на лицето, спечелило конкурса по реда на ГПК. То е длъжно в четиринадесет дневен срок от датата на връчването да извърши дължимите плащания по сделката, определени със заповедта. Внесеният депозит, ако е определен такъв, се приспада от цената на сделката.
(2) Ако лицето, спечелило конкурса не извърши в четиринадесет дневен срок действията по ал.1, се счита, че то се отказва от сключване на сделката, като внесеният депозит се задържа.
(3) В случаите по ал.2, със заповед на Кмета на общината служебно се обявява за спечелил участника, класиран на второ място в доклада на комисията . Заповедта се връчва на лицето по реда на ГПК.
 (4) Участникът по ал.З е длъжен в четиринадесет дневен срок от датата на връчването да извърши дължимите плащания по сделката, определени със заповедта.

(5) Ако лицето по ал.4 не внесе цената в срока, се насрочва нов конкурс.
Чл.94. Договорът по предмета на конкурса се сключва от кмета на общината и спечелилия участник в 7-дневен срок, след представяне от участника на документ за извършеното плащане.
Чл.95. (Отменен с Решение № 271/31.01.2018 г. на ОбС-Летница)
ГЛАВА ОСМА

НАДЗОР И АКТУВАНЕ НА ИМОТИТЕ - ОБЩИНСКА СОБСТВЕНОСТ
Чл. 96.  (1) За общинските имоти се съставят актове за общинска собственост по образци, утвърдени от министъра на регионалното развитие и благоустройството и министъра на правосъдието.

(2) За временните постройки, улиците, площадите, общинските пътища и други линейни обекти на техническата инфраструктура не се съставят актове за общинска собственост, освен ако в специален закон е предвидено друго.

Чл. 97. (1) Актът за общинска собственост се съставя в два екземпляра от длъжностно лице, определено от кмета на общината. Актът се подписва от съставителя, утвърждава се от кмета на общината и се предоставя за вписване по реда на Закона за кадастъра и имотния регистър в 7-дневен срок от утвърждаването му. 

(2) Първият екземпляр на акта се съхранява в службата по вписванията, а вторият - в общината. Препис от акта се изпраща в 7-дневен срок от вписването му на службата по геодезия, картография и кадастър, на областния управител и на лицата, на които е предоставен имотът.

(3)  За всеки общински имот се съставя досие по образец, утвърден от министъра на регионалното развитие и благоустройството и министъра на правосъдието, към което се прилага копие от акта за собственост и документите, удостоверяващи възникването, изменението и прекратяването на правото на собственост на общината, предоставените права на трети лица, както и други данни, определени в чл. 102, ал. 3 от наредбата.

(4) Актът за общинска собственост за имот - държавна собственост, прехвърлен безвъзмездно в собственост на общината от държавата, както и за имот, придобит в собственост на общината чрез покупко-продажба от държавата или чрез замяна между общината и държавата, се съставя съгласно изискванията на ал. 1 - 3 след отписването му от актовите книги за държавна собственост по реда на Закона за държавната собственост. В 14-дневен срок от приемане на решението на Министерския съвет за безвъзмездно прехвърляне в собственост, съответно - от подписването на договор за покупко-продажба или за замяна, компетентният орган отписва имота от актовите книги за държавна собственост и предава имота на общината.

(5) Актът за общинска собственост за имот - държавна собственост, преминал в собственост на общината по силата на закон, се съставя съгласно изискванията на ал. 1 - 3. В 7-дневен срок от получаването на препис от вписания акт за общинска собственост областният управител отписва имота от актовите книги за държавна собственост и предава имота на общината.

Чл. 98.   При влизане в сила на кадастрална карта за имотите - общинска собственост, се съставят нови актове за общинска собственост, в които се посочват номерът и датата на предходно съставените актове за общинска собственост. 

(2)   Когато при влизането в сила на подробни устройствени планове за райони, в които няма влязла в сила кадастрална карта, както и при изменение в подробните устройствени планове, в кадастралната карта (кадастрален план), в плановете за земеразделяне, в лесоустройствените планове и в други планове, свързани с възстановяването на правото на собственост, се образуват нови поземлени имоти, за всеки новообразуван поземлен имот се съставя нов акт за общинска собственост, в който се посочват номерът и датата на предходно съставения акт. 

(3) Номерът и датата на новосъставените актове по ал. 1 и 2 се отбелязват и в предходно съставените актове и в съответните регистри.

(4)  За новосъставените актове по ал. 1 и 2 се прилагат разпоредбите на чл. 97, ал. 1 - 3.

(5)  Общините не заплащат такси за издаването на скици и предоставянето на справки за имотите - общинска собственост.

Чл. 99. (1) При промяна на характера на собствеността от публична в частна или обратно се съставя нов акт, като това обстоятелство се отбелязва в новия и в стария акт и в регистрите.

(2)  За новосъставените актове по ал. 1 се прилагат разпоредбите на чл. 97, ал. 1 - 3. 

(3)  При настъпване на други промени в данните, вписани в акта за общинска собственост, извън случаите по ал. 1 и по чл. 98, както и при установяване на явна фактическа грешка, се съставя акт за поправка на акта за общинска собственост. 

(4) Номерът и датата на актовете за поправка на актове за общинска собственост се отбелязват в актовете, които поправят, и в съответните регистри.

(5) За актовете за поправка на актове за общинска собственост по ал. 3 се прилагат разпоредбите на чл. 97, ал. 1 и 2. 

Чл. 99а. За вписването в службата по вписванията на актове за общинска собственост и актове за поправка на актове за общинска собственост не се заплаща такса.

Чл. 100. В акта за общинска собственост се вписват данните по чл. 30, ал. 2, т. 4, чл. 60, т. 1 - 7, чл. 61, ал. 1, т. 5, 7, 9 и 10 и чл. 84, ал. 2 от Закона за кадастъра и имотния регистър.

Чл. 101. (1) Актовете за общинска собственост се вписват с последователни номера в регистъра, подшиват се в актови книги и се съхраняват в съответните служби "Общинска собственост".

(2) Актовите книги за общинските имоти са общодостъпни и всеки може да иска справка по тях при условия и по ред, определени в  наредбата.

(3) Върху акта за общинска собственост на имот, който е престанал да бъде собственост на общината, се отбелязва, че е отписан и се посочва основанието за отписването му от актовите книги за общинска собственост и той се съхранява по начина, предвиден в ал. 1.

(4) За издаване на удостоверение за наличие или липса на акт за общинска собственост, за наличие или липса на претенции за възстановяване на собствеността и на удостоверение, че имотът е отписан от актовите книги за имотите - общинска собственост, се заплащат такси в размери, определени от общинския съвет.

Чл. 102. Въз основа на съставените актове за общинска собственост се създават главен регистър за публичната общинска собственост и главен регистър за частната общинска собственост, по образци, утвърдени от министъра на регионалното развитие и благоустройството и министъра на правосъдието.

(2) Актовете за общинска собственост, главните регистри и досиетата на имотите се съхраняват безсрочно.

(3) Регистрите се състоят от партидите на отделните имоти. Редът за съставяне, поддържане и съхраняване на актовете, досиетата и регистрите и за извършване на поправки в тях се определят с наредба на министъра на регионалното развитие и благоустройството и министъра на правосъдието.

(4) За регистрите по ал. 1 се създават компютризирани информационни системи, които осъществяват връзка с кадастъра и имотния регистър. 

(5) Условията и редът за създаване, поддържане и ползване на информационните системи, както и за пряк достъп до данните в тях се определят с наредба на министъра на регионалното развитие и благоустройството и министъра на правосъдието.

Чл. 103. (1) Имотите, неправилно актувани като общинска собственост, както и имотите, основанието за актуването на които е отпаднало, се отписват от актовите книги със заповед на кмета на общината и се предават на собственика.

(2) Споровете за материално право се решават по съдебен ред.

Чл. 104. (1) Общински имот, който се владее или държи без основание, не се използва по предназначение или необходимостта от него е отпаднала, се изземва въз основа на заповед на кмета на общината.

(2) Заповедта за изземване на имота се изпълнява по административен ред със съдействието на полицията.

(3) Заповедта по ал. 1 подлежи на обжалване по реда на Административно процесуалния кодекс. Обжалването не спира изпълнението на заповедта, освен ако съдът разпореди друго.

(5) Лицата, от които са иззети имоти по ал. 1, нямат правата по чл.72 - 74 от Закона за собствеността.

Чл. 105. Държавните органи са длъжни да оказват необходимото съдействие на общините във връзка с управлението и разпореждането с имоти - общинска собственост.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1.Тази Наредба отменя Наредба № 2 за реда за придобиване, управление и разпореждане с общинско имущество, приета с Решение № 140/28.02.2005г. 


§2.Наредбата се приема на основание чл.21, ал2 от ЗМСМА във връзка с  чл.8 ал.2 от ЗОС.

  §3. Изпълнението на наредбата се възлага на Кмета на общината.

  §4. Настоящата наредба е приета с Решение № 103 от Протокол № 13/29.08.2008г. на Общински съвет Летница и влиза в сила от 01.09.2008г.

